  Виталий Пронин Толон, 17-тӥ толшоре, Коломанын ортчиз пичи каръёсыз но историе мур пытьы кельтэм гуртъёсыз азинтонлы сӥзем форум. Отын Россилэн Президентэз Владимир Путин тодматскиз Сарапуллэн узырлыкеныз. Форуме пыриськизы 71 улосвылъёсысь каръёслэн но гуртъёслэн йыръёссы. Соосын пумиськон азьын Владимир Путин каръёсын тодматскиз, пыраз Сарапуллы сӥзем азбаре но. Сарапуллэн йырыз Александр Ессен вераз, кызьы соос карзылэсь узырлыксэ утё, доразы туристъёсты кыско но пӧртэм проектъёслы уксё шедьто. Кылсярысь, Сарапулын кылдытэмын фонд, отчы котькуд ужбергатӥсь аслэсьтыз коньдонзэ сётыны быгатэ. Кызьы вераз Владимир Путин, тужгес но валтӥсез - со городъёсыз улыны тупамонгес карон но калык сярысь сюлмаськон. Кылем арын Россиын та пумысен проект ужаны кутскиз. Со быдэсъяськоз 2020-тӥ арозь. Арлы быдэ городъёсын улонэз ӟечомытон понна федерал бюджетысь 25 миллиард манет висъяськылоз. Сергей Захаров Туспуктэм: udmurt.ru  